Komisijos Direktyva 2002/31/EB
2002 m. kovo 22 d.
įgyvendinanti Tarybos direktyvą 92/75/EEB, dėl energijos sunaudojimo parodymo, ženklinant buitinius oro kondicionierius
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. rugsėjo 22 d. Tarybos direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie jį [1], ypač į jos 9 ir 12 straipsnius,
kadangi:
(1) Direktyvoje 92/75/EEB reikalaujama, kad Komisija priimtų įgyvendinimo direktyvas dėl įvairių namų apyvokos prietaisų, įskaitant oro kondicionierius.
(2) Oro kondicionierių sunaudojamos elektros energijos kiekis sudaro didelę viso Bendrijos energijos buitinio poreikio dalį. Yra galimybė labai sumažinti šių prietaisų sunaudojamos energijos kiekį.
(3) Darnieji standartai - tai techninės specifikacijos, priimtos Europos standartizacijos institucijų, kurios nurodytos Europos Parlamento ir Tarybos 1998 m. birželio 22 d. Direktyvos 98/34/EB, nustatančios informacijos apie techninius standartus ir reglamentus teikimo tvarką [2], su pakeitimais, padarytais Direktyva 98/48/EB [3], I priede ir 1984 m. lapkričio 13 d. pasirašytose bendrosiose Komisijos bei šių institucijų bendradarbiavimo rekomendacijose su pakeitimais.
(4) Pagal 1986 m. gruodžio 1 d. Tarybos direktyvą 86/594/EEB dėl namų apyvokos prietaisų keliamo akustinio triukšmo [4] valstybės narės prireikus turėtų suteikti informaciją apie keliamą triukšmą.
(5) Šioje direktyvoje numatytos priemonės atitinka pagal Direktyvos 92/75/EEB 10 straipsnį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Ši direktyva taikoma į elektros maitinimo tinklą jungiamiems butiniams oro kondicionieriams, apibrėžtiems Europos standartuose EN 255-1, EN 814-1 arba 2 straipsnyje nurodytuose darniuosiuose standartuose.
Ji netaikoma šiems įtaisams:
- įtaisams, galintiems naudoti kitus energijos šaltinius,
- įtaisams oras-vanduo ir vanduo-vanduo,
- įrenginiams, kurių galia (aušinimo galia) didesnė kaip 12 kW.
2 straipsnis
1. Šioje direktyvoje būtina informacija gaunama matuojant pagal darniuosius standartus, priimtus pagal Direktyvą 98/34/EB Komisijos įgalioto Europos standartizacijos komiteto (CEN), kurių žymenis paskelbė Europos Bendrijų oficialusis leidinys, o valstybės narės paskelbė nacionalinių standartų, kurie tuos darniuosius standartus perkelia į nacionalinę teisę, žymenis.
Šios direktyvos I, II ir III priedų nuostatos, reikalaujančios suteikti informaciją apie triukšmą, taikomos tik kai tokios informacijos pagal Direktyvos 86/594/EEB 3 straipsnį reikalauja valstybės narės. Ši informacija atitinka tos direktyvos nuostatas.
2. Šioje direktyvoje vartojama sąvokų reikšmė atitinka Direktyvos 92/75/EEB sąvokų reikšmę.
3 straipsnis
1. Direktyvos 92/75/EEB 2 straipsnio 3 dalyje nurodytus techninius dokumentus sudaro:
a) tiekėjo pavadinimas ir adresas;
b) bendras modelio aprašymas, kurio pakanka siekiant vienareikšmiai ir lengvai jį identifikuoti;
c) jei reikia, su brėžiniais pateikiama informacija apie modelio konstrukcijos pagrindines charakteristikas, ir ypač tokias charakteristikas, kurios turi didelį poveikį energijos suvartojimui;
d) atitinkamų matavimo bandymų, atliktų pagal metodiką, kuri nurodyta šios direktyvos 2 straipsnio 1 dalyje minėtuose darniuosiuose standartuose, ataskaitos;
e) naudojimo instrukcijos, jei yra.
Jei informacija apie tam tikrą modelių derinį buvo gauta atliekant konstrukcija grindžiamus skaičiavimus ir (arba) kitų derinių ekstrapoliaciją, dokumentuose turėtų būti tokių skaičiavimų ir (arba) ekstrapoliacijų bei skaičiavimų tikslumui tikrinti atliktų bandymų detalės (matematinio modelio, taikomo padalytų į kelias ar į daug dalių įtaisų sistemų eksploatacinėms charakteristikoms skaičiuoti, ir matavimų, atliktų siekiant patikrinti šį modelį, detalės).
2. Direktyvos 92/75/EEB 2 straipsnio 1 dalyje nurodyta etiketė atitinka šios direktyvos I priede apibrėžtą etiketę.
Etiketė taip uždedama įtaiso priekinės sienelės arba viršaus išorinėje pusėje, kad ji būtų aiškiai matoma ir nebūtų paslėpta.
3. Direktyvos 92/75/EEB 2 straipsnio 1 dalyje nurodytos vardinių parametrų lentelės turinys ir formatas yra apibrėžtas šios Direktyvos II priede.
4. Jei įtaisai siūlomi pirkti, nuomoti arba pirkti išsimokėtinai, pateikiant spausdintą arba rašytinę informaciją ar kitu būdu, kuris galimam klientui nesuteikia galimybės matyti siūlomą įtaisą, pvz., rašytinį pasiūlymą, užsakymo paštu katalogą, skelbimus internete arba kitose elektroninėse visuomenės informavimo priemonėse, tame pranešime nurodoma visa šios direktyvos III priede išdėstyta informacija.
5. Įtaiso elektros energijos sąnaudų klasė nustatoma pagal IV priedą.
4 straipsnis
Kaip pereinamojo laikotarpio priemonę valstybės narės iki 2003 m. birželio 30 d. leidžia pateikti į rinką, prekiauti ir (arba) siūlyti gaminius ir platinti 3 straipsnio 4 dalyje nurodytus pranešimus, kurie neatitinka šios direktyvos nuostatų.
5 straipsnis
1. Valstybės narės priima ir paskelbia nuostatas, kurios, įsigaliojusios iki 2003 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Jos taiko šias nuostatas nuo 2003 m. sausio 1 d.
2. Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
6 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2002 m. kovo 22 d.